
Утыку кърахьэ
Нобэ Ткаченкэ Андрей и цIэр зезыхьэ СурэтыщI гъуазджэхэмкIэ музейм «Миру — мир!» фIэщыгъэм щIэт гъэлъэгъуэныгъэ къыщызэIуахынущ. Ар Хэку зауэшхуэм ТекIуэныгъэ къызэрыщытхьрэ илъэс 71-рэ щрикъум ирихьэлIэу ирагъэкIуэкI дауэдапщэхэм хэту къызэрагъэпэщащ. Абы и жэрдэмщIакIуэр Налшык къалэ администрацэм щэнхабзэмкIэ и къудамэрщ.
Выставкэм утыку къыщрахьэнущ республикэм щыцIэрыIуэ сурэттеххэу Толгуров Камал, Подва Алика, Сенич Михаил, Елъкъэн Артур, Къаз-дэхъу Азэмэт сымэ я лэжьыгъэхэр.
Гъэлъэгъуэныгъэр сыхьэт 16-м щIидзэнущ.
Ди къэралым щынэхъыфIхэм ящыщщ
Нобэ ГъуазджэхэмкIэ сабий школ №1-м щеджэхэм Музыкэ театрым концерт щатынущ. Налшык къалэ округым и администрацэм къызэригъэпэща пшыхьым ныбжьыщIэхэм иужьрей илъэситхум зыIэрагъэхьа ехъулIэныгъэ псори щагъэлъэгъуэнущ. Апхуэдэуи школым и егъэджакIуэ нэхъыфIхэр щIыхь тхылъхэмкIэ ягъэлъэпIэнущ.
Налшык дэт ГъуазджэхэмкIэ сабий школ №1-р ди къэралым щынэхъыфIу къалъыта еджапIэ 50 хагъэхьащ. А зэпеуэр 2015 гъэм «Урысейм и сабий зэчиифIэхэр — 2015» фIэщыгъэм щIэту УФ-м ЩэнхабзэмкIэ и министерствэм иригъэкIуэкIауэ щытащ.
Пшыхьыр сыхьэт 17-м щIидзэнущ.
ШэджыхьэщIэ Мухьэмэд и фэеплъ пхъэбгъур
Политикэ лэжьакIуэ цIэрыIуэ, зауэм, лэжьыгъэм я ветеран ШэджыхьэщIэ Мухьэмэд и фэеплъ пхъэбгъу мэлыжьыхьым и 29-м Налшык къыщызэIуахынущ.
Пхъэбгъур ШэджыхьэщIэр щыпсэуа, Лениным и цIэр зезыхьэ уэрамым тет 21-нэ унэм щыфIадзэнущ.
ЩыщIидзэнур сыхьэт 11-рщ.
Пшыхьым фрагъэблагъэ
КъБР-м и Музыкэ къэрал театрым накъыгъэм и 19-м щекIуэкIынущ «Бжьамий» ансамблым и уэрэджыIакIуэ, гъуазджэхэмкIэ «Сочэ-2013» дунейпсо зэпеуэм и лауреат Аслъэн Iэсият и юбилей пшыхь.
Концертыр ягъэдэхэнущ Сокъур Ольгэ, Нэхущ Чэрим, Тхьэгъэлэдж Светланэ, Лий Аслъэн, Щэрмэт Людмилэ, Балъкъэр Юрий, Лосэн Тимур, Шал Хъусен, ТхьэкIумащIэ Аслъэн, Уэзрокъуэ Чэрим, «Кабардинка» ансамблымрэ къафэмкIэ «Каллисто» театрымрэ.
